ভিক্টোরিয়া গৌরি

লক্ষ্মণ চন্দ্র ভিক্টোরিয়া গৌরী মাদ্রাজ হাইকোর্টের একজন অতিরিক্ত বিচারক। নিয়োগের আগে, তিনি ভারতীয় জনতা পার্টির একজন রাজনীতিবিদ ছিলেন। তাঁর নির্বাচন বিতর্কের জন্ম দিয়েছে। আইনজীবীরা তাঁর বিরুদ্ধে ধর্মীয় সংখ্যালঘুদের বিরুদ্ধে ঘৃণামূলক বক্তব্য দেওয়ার অভিযোগ এনেছিলেন এবং নিয়োগ প্রত্যাহারের জন্য ভারতের সুপ্রিম কোর্টে আবেদন করে ব্যর্থ হয়েছিলেন।

 শিক্ষা 
মাদুরাইয়ের সরকারি আইন কলেজ থেকে গৌরী আইনে স্নাতক ডিগ্রি অর্জন করেন এবং মাদার তেরেসা মহিলা বিশ্ববিদ্যালয় থেকে স্নাতকোত্তর ডিগ্রি অর্জন করেন। 

 কর্মজীবন 

 রাজনীতি 
গৌরীর পরিবার কয়েক দশক ধরে ভারতীয় জনতা পার্টির (বিজেপি) সাথে যুক্ত। তিনি কলেজ জীবন থেকেই সংঘ পরিবারের সহযোগী সংগঠন সেবা ভারতীর সাথে যুক্ত। ২০১০ সালের অক্টোবরে, কেরালায়, গৌরীকে দলের মহিলা শাখার প্রধান হিসেবে নিযুক্ত করা হয়। ২০১৬ সালে, তিনি মহিলা শাখার জাতীয় সম্পাদক হিসেবে নিযুক্ত হন। দ্য প্রিন্ট জানিয়েছে যে গৌরীর সামাজিক মাধ্যমের প্রোফাইলে নরেন্দ্র মোদী এবং অন্যান্য বরিষ্ঠ বিজেপি নেতাদের রাখি পরানোর ছবি রয়েছে; ২০১৯ সালের ভারতীয় সাধারণ নির্বাচনের সময়, তিনি "ম্যায় ভি চৌকিদার" প্রচারণায় অংশ নিয়েছিলেন।

 আইন 
গৌরী ১৯৯৫ সালে প্র্যাকটিস শুরু করেন এবং দুই বছর পর থেকে নিজের ফার্ম খোলেন। ২০১৫ সালে, বিজেপির নেতৃত্বে কেন্দ্রীয় সরকার তাঁকে মাদ্রাজ হাইকোর্টে তাদের সিনিয়র স্থায়ী পরামর্শদাতা হিসেবে নিযুক্ত করে; পাঁচ বছর পর, তাঁকে কেন্দ্রীয় সরকারের সহকারী সলিসিটর জেনারেল হিসেবে নিয়োগ করা হয়। 

 হাইকোর্টে পদোন্নতি 
২০২৩ সালের ১৭ই জানুয়ারি তারিখে, ভারতের সুপ্রিম কোর্টের কলেজিয়াম মাদ্রাজ হাইকোর্টের বিচারক হিসেবে তাঁর পদোন্নতির অনুমোদন দেয়। প্রায় এক পক্ষকাল পরে, অভিযোগ করা হয় যে তিনি ধর্মীয় সংখ্যালঘু - খ্রিস্টান এবং মুসলিমদের বিরুদ্ধে ঘৃণামূলক বক্তৃতা দিয়েছেন; গৌরী লাভ জিহাদের ইসলামোফোবিক ষড়যন্ত্রমূলক তত্ত্ব প্রচার করেছিলেন এবং খ্রিস্টানদের "শ্বেতাঙ্গ সন্ত্রাসী" হিসেবে চিহ্নিত করেছিলেন বলে জানা গেছে। ১লা ফেব্রুয়ারি, কিছু আইনজীবী ভারতের রাষ্ট্রপতির কাছে তাঁর নিয়োগ প্রত্যাহারের জন্য আবেদন করেন এবং অনুরূপ আবেদন ক'রে ভারতের সুপ্রিম কোর্টে মামলা দায়ের করেন।

২০২৩ সালের ৬ই ফেব্রুয়ারি তারিখে, প্রায় এক সপ্তাহ পরে, ভারতের প্রধান বিচারপতি - যিনি কলেজিয়ামের প্রধান - এই বিষয়ে সিদ্ধান্ত নেওয়ার জন্য দুই বিচারপতির একটি বেঞ্চ গঠন করেন; তাঁর মৌখিক মন্তব্যে মনে হয়েছে, তিনি গৌরীর বক্তৃতা সম্পর্কে অজ্ঞতা স্বীকার করেছেন। তবে, সিদ্ধান্তের কয়েক মিনিট পরেই, সরকার কলেজিয়ামের সুপারিশ গ্রহণ করে এবং মাদ্রাজ হাইকোর্টের প্রধান বিচারপতি গৌরিকে পরের দিন শপথ গ্রহণের জন্য অনুরোধ করেন। ৭ই ফেব্রুয়ারি সকালে ভূষণ রামকৃষ্ণ গাভাই এবং সঞ্জয় কিষাণ কৌলের একটি বেঞ্চের সামনে শুনানি পুনঃনির্ধারণ করা হয়; তাঁরা মৌখিক শুনানির মাধ্যমে মামলাটি খারিজ করে দেন, বিচারকের "উপযুক্ততা" বিচার করে কলেজিয়ামের জ্ঞানকে চ্যালেঞ্জ করতে অস্বীকার করেন।

শুনানি চলার সময়েই গৌরী একই সাথে শপথ গ্রহণ করেছিলেন, এবং সুপ্রিম কোর্টে যুক্তি উপস্থাপন শেষ হওয়ার আগেই তাঁর শপথ গ্রহণ শেষ হয়েছিল; প্রতিকূল রায় হলেও কার্যত তা নিষ্ফল হত। দ্য হিন্দু তার সম্পাদকীয়তে মন্তব্য করেছে যে গৌরীকে পদোন্নতি দেওয়া - "সংখ্যালঘুদের বিরুদ্ধে নির্লজ্জ পক্ষপাত" সত্ত্বেও - রাজনৈতিক চাপের মুখে বিচারক নির্বাচনের জন্য বন্ধ দরজার কলেজিয়াম ব্যবস্থার অনুপযুক্ততা তুলে ধরেছে।

 ব্যক্তিগত জীবন 
গৌরী বিবাহিত, এবং তাঁর দুটি কন্যা রয়েছে। 

 মন্তব্য 

 তথ্যসূত্র 

বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২১শ শতাব্দীর ভারতীয় রাজনীতিবিদ
বিষয়শ্রেণী:তামিলনাড়ুর ভারতীয় জনতা পার্টির রাজনীতিবিদ
বিষয়শ্রেণী:২১শ শতাব্দীর ভারতীয় নারী বিচারক
বিষয়শ্রেণী:২১শ শতাব্দীর ভারতীয় বিচারক
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:জীবিত ব্যক্তি